REGOLAMENT TAL-KUMMISSJONI (KE) Nru 657/2007
ta’ l-14 ta’ Ġunju 2007
li jimplimenta r-Regolament tal-Kunsill (KE) Nru 1165/98 li jikkonċerna l-istatistika għal żmien qasir fir-rigward tat-twaqqif ta’ skemi ta’ kampjuni Ewropej
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1165/98 tad-19 ta’ Mejju 1998 li jikkonċerna l-istatistika għal żmien qasir (1), u b’mod partikolari l-Artikolu 17(j) tiegħu,
Billi:
(1)
Ir-Regolament (KE) Nru 1165/98 jistabbilixxi qafas komuni għall-produzzjoni ta’ statistika Komunitarja għal żmien qasir dwar iċ-ċiklu tal-kummerċ.
(2)
Ir-Regolament (KE) Nru 1158/2005 tal-Parlament Ewropew u tal-Kunsill tas-6 ta’ Lulju 2005 li jemenda r-Regolament tal-Kunsill (KE) Nru 1165/98 li jikkonċerna l-istatistika għal żmien qasir (2) impona obbligazzjoni fuq l-Istati Membri biex jagħtu indikatur ġdid (prezzijiet ta’ importazzjoni fis-settur ta’ l-industrija) u biex jibagħtu data dwar indikaturi mhux domestiċi skond id-distinzjoni fiż-żona ta’ l-euro u fiż-żona mhux ta’ l-euro. Minħabba f’hekk, setgħu nħolqu spejjeż sostanzjali għas-sistemi ta’ statistika nazzjonali.
(3)
Ir-Regolament (KE) Nru 1158/2005 introduċa l-possibilità li jiġu stabbiliti skemi ta’ kampjuni Ewropej sabiex jitnaqqsu l-ispejjeż tas-sistemi ta’ statistika nazzjonali, sabiex jiġi żgurat li r-rekwiżiti ta’ data Ewropej ikunu sodisfatti u sabiex il-Kummissjoni (l-Eurostat) tkun tista’ tipproduċi stimi Ewropej kredibbli għall-indikaturi kkonċernati.
(4)
Il-miżuri previsti f’dan ir-Regolment huma skond l-opinjoni tal-Kumitat tal-Programm ta’ l-Istatistika,
ADOTTAT DAN IR-REGOLAMENT:
Artikolu 1
Skemi ta’ kampjuni Ewropej jistgħu jiġu applikati meta tkun qed tinġabar l-istatistika li tiddistingwi bejn iż-żona ta’ l-euro u ż-żona mhux ta’ l-euro għat-tliet fatturi varjabbli li ġejjin speċifikati fl-Anness A tar-Regolament (KE) Nru 1165/98:
Fatturi varjabbli
Isem
132
Ordnijiet ġodda mhux domestiċi
312
Il-prezzijiet tal-produzzjoni (output) tas-suq mhux domestiku
340
Il-prezzijiet ta’ l-importazzjoni
Artikolu 2
Stati Membri li jipparteċipaw fl-iskemi ta’ kampjuni Ewropej imsemmija fl-Artikolu 1 għandhom jibagħtu data lill-Kummissjoni (l-Eurostat) mill-anqas għall-attivitajiet NACE Rev. 1.1, għall-fatturi varjabbli Nri 132 u 312, u prodotti CPA, u għall-fattur varjabbli Nru 340, speċifikati fl-Anness.
Artikolu 3
Stati Membri li jipparteċipaw fl-iskema ta’ kampjuni Ewropea għall-fattur varjabbli Nru 340 jistgħu jillimitaw l-ambitu tad-data mibgħuta għal dak il-fattur varjabbli għall-importazzjoni ta’ prodotti minn pajjiżi fiż-żona mhux ta’ l-euro.
Artikolu 4
It-termini ta’ l-iskemi ta’ kampjuni Ewropej stipulati fl-Anness jistgħu jiġu adattati skond tibdiliet fis-sena ta’ bażi jew fis-sistema ta’ klassifikazzjoni jew tibdiliet strutturali importanti fiż-żona ta’ l-euro.
Artikolu 5
Kull membru ġdid taż-żona ta’ l-euro jista’ jidħol kwalunkwe skema ta’ kampjuni Ewropea msemmija fl-Artikolu 1, u dan meta jingħaqad maż-żona ta’ l-euro. Il-Kummissjoni, wara konsultazzjoni ma’ l-Istat Membru kkonċernat, għandha tispeċifika l-attivitajiet NACE u l-prodotti CPA li għandu jintbagħat data dwarhom, sabiex l-Istat Membru jikkonforma mar-Regolament (KE) Nru 1168/98 fil-qafas ta’ l-iskemi ta’ kampjuni Ewropej.
Artikolu 6
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta’ Ġunju 2007.